Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 836/11/8807	Michalovce, 22.3.2012
EEČ : 2-66-77-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
 v zmysle Zákona o rodine, ako otec maloletého XXXXX, nar. 16. 11. 1995, je povinný prispievať na jeho výživu, pričom rozsah vyživovacej povinnosti mu bol určený právoplatným rozsudkom Okresného súdu Michalovce pod číslom 13C 775/2001 zo dňa 18. 10. 2002 tak, že na výživu maloletého dieťaťa má  prispievať sumou 49,79 € a právoplatným rozsudkom Okresného súdu Mladá Boleslav pod číslom 21P 183/2004 zo dňa 28. 07. 2010, s účinnosťou od 30. 11. 2009, je povinný prispievať mesačne sumou 60 €   mesačne k rukám matky XXXXX vždy do 15. dňa  v mesiaci vopred, túto svoju povinnosť si v Michalovciach a inde úmyselne pravidelne neplní a tak  od   01. 08. 2010   až   doposiaľ   dlhuje   XXXXX  na výživnom sumu 640 €. Uvedeného konania sa dopustil hoci bol v predchádzajúcich dvadsiatich štyroch mesiacoch za taký čin právoplatne odsúdený, a to  trestným rozkazom Okresného súdu Michalovce sp. zn. 3T 133/2008 zo dňa 14. 07. 2008, ktorý nadobudol právoplatnosť dňa 23. 08. 2008,
Právna veta:
lebo zanikla trestnosť činu, pretože trestný čin nemal trvalo nepriaznivé následky a páchateľ svoju povinnosť  dodatočne splnil. 

Odôvodnenie:

Vyšetrovateľ PZ, Okresného riaditeľstva PZ, Odboru kriminálnej polície Michalovce uznesením sp. zn. ORP-740/OVK-MI-2011 z 09. 09. 2011 začal trestné stíhanie  pre prečin zanedbania povinnej výživy  podľa § 207 ods. 1, ods. 3 písm. b) Tr. zákona  a následne uznesením zo dňa 09. 11. 2011  vzniesol obvinenie 

XXXXX  pre prečin zanedbania povinnej výživy podľa § 207 ods. 1, ods. 3 písm. b), písm. c)  Trestného zákona, na tom skutkovom základe, ako je  to vyššie  uvedené. 

	 Po skončení vyšetrovania predložil vyšetrovateľ PZ spisový materiál s návrhom na zastavenie trestného stíhania pre vyššie uvedený prečin z dôvodu uvedeného v  § 215 ods. 1 písm. h) Trestného poriadku, pretože zanikla trestnosť činu, pre ktorý bolo trestné stíhanie začaté.

  Preskúmaním návrhu vyšetrovateľa PZ na zastavenie trestného stíhania a na vec sa vzťahujúceho spisového materiálu som sa s jeho návrhom stotožnil.

Obvinený XXXXX  uviedol, že je pravdou, že  svoju vyživovaciu povinnosť si pravidelne neplnil,  za čo bol aj v roku 2008 právoplatne odsúdený. Výživné neplatil preto, lebo stratil zamestnanie z dôvodu porušenia pracovnej disciplíny. 

Svedkyňa XXXXX, matka maloletého XXXXX  uviedla, že  obvinený XXXXX si vyživovaciu povinnosť neplnil pravidelne, pričom postupne za stíhané obdobie dlžnú sumu vyplatil, avšak ešte jej nedoplatil dlžnú sumu za  minulé obdobie.  Neplatením výživného syn netrpel núdzou. 

Na čísle listu 60-78 vyšetrovacieho spisu sú fotokópie bankových dokladov o zaplatení dlžného výživného obvineným na účet matky maloletého za stíhané obdobie. 

Na č. l. 98 je pripojený trestný rozkaz Okresného súdu Michalovce sp. zn. 3T 133/2008 zo 14. 07. 2008, z ktorého je zrejmé, že obvinený bol právoplatne odsúdený za prečin zanedbania povinnej výživy podľa § 207 ods. 1 Tr. zákona na trest povinnej práce vo výmere 150 hodín.   Odsúdený bol za neplatenie výživného za obdobie od 01. 04. 2007 do 14. 07. 2008. 

Na č. l. 81-83 je pripojené uznesenie Okresnej prokuratúry Michalovce  sp. zn. 1Pv 540/09 z 25. 11. 2009 o zastavení trestného stíhania proti obvinenému XXXXX pre prečin zanedbania povinnej výživy podľa § 207 ods. 1, ods. 3 písm. c) Tr. zákona, podľa § 215 ods. 1 písm. g) Tr. poriadku s poukazom na ustanovenie § 86 písm. a) Tr. zákona, z dôvodu, že obvinený vyživovaciu povinnosť dodatočne splnil za obdobie od 01. 08. 2008 do 25. 11. 2009. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a) Trestného zákona, trestnosť  trestného činu  zaniká  aj vtedy, ak  ide o trestný čin zanedbania povinnej výživy podľa § 207, ak trestný čin  nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu. 

 Keďže otec dieťaťa si dodatočne splnil svoju vyživovaciu povinnosť v celom rozsahu a zanedbanie vyživovacej povinnosti nemalo trvalo nepriaznivé následky, bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor